Kaapstad-pedo ook in Aus gesoekArgieffoto Anthony Peter Freedendal, ŉ 76-jarige veroordeelde pedofiel wat tronkstraf in Kaapstad uitdien, se parool is gekanselleer nadat dit aan die lig gekom het hy word in sy tuisland, Australië, gesoek op grond van verskeie aanklagte van seksuele misdrywe met kinders. Freedendal het in 2015 in Suid-Afrika skuldig gepleit op 15 aanklagte van seksuele aanranding op agt kinders, waaronder drie seuns en vyf meisies, by sy woning in Seepunt in Kaapstad. Hy het ŉ pleitooreenkoms met die staat aangegaan en is tot vyf jaar tronkstraf in die Pollsmoor-gevangenis gevonnis. Hy kon in aanmerking kom vir parool nadat hy minstens ŉ sesde van sy vonnis uitgedien het. Hy was veronderstel om vroeër vandeesmaand op parool vrygelaat te word, maar ŉ stokkie is daarvoor gesteek nadat dit aan die lig gekom het dat hy deur Australiese owerhede gesoek word vir beweerde seksuele misdrywe met kinders. Lt.kol. Robert Netshiunda, woordvoerder van die Valke in die Wes-Kaap, het gesê beamptes van Interpol het Freedendal in die gevangenis gedagvaar om in die hof te verskyn ná ŉ versoek van die Australiese owerhede. “Dit het aan die lig gekom dat hy in Australië tereg staan op 15 aanklagte van onsedelike aanranding, vyf aanklagte van aanhoudende seksuele teistering van ŉ kind en vier van seksuele omgang met ŉ minderjarige,” het Netshiunda gesê. Netshiunda het gesê Freedendal is op 2011 op borgtog vrygelaat in sy tuisland, waarna hy na Kaapstad gereis het om in Seepunt te skuil. “Hy het nooit na sy tuisland teruggekeer om verhoor te word nie, maar sy sondes het hom in Kaapstad ingehaal toe hy in 2014 hier ook in hegtenis geneem is en ŉ jaar later skuldig bevind en gevonnis is.” Freedendal het verlede Donderdag in die Wynburg-landdrsohof verskyn waarna sy saak tot 4 Oktober uitgestel vir die verwerking van amptelike dokumentasie vir sy uitlewering aan Australië.